วิ่งไฟแลบ! OISHI ทะยาน 23% ขานรับ “ไทยเบฟ” เทนเดอร์ 59 บ.
OISHI วิ่งแรง 23% รับข่าว “ไทยเบฟเวอเรจ” เตรียมเทนเดอร์หุ้นทั้งหมด ราคาหุ้นละ 59 บาท สูงกว่ากระดานเกิน 20% พร้อมขอเพิกถอนหุ้นออกจากตลาด
OISHI วิ่งแรง 23% รับข่าว “ไทยเบฟเวอเรจ” เตรียมเทนเดอร์หุ้นทั้งหมด ราคาหุ้นละ 59 บาท สูงกว่ากระดานเกิน 20% พร้อมขอเพิกถอนหุ้นออกจากตลาด
13 มี.ค. 2566

ผู้สื่อข่าวรายงานว่า ราคาหุ้นบริษัท โออิชิ กรุ๊ป จำกัด (มหาชน) หรือ OISHI ณ เวลา 10:01 น. อยู่ที่ระดับ 57.25 บาท บวก 10.75 บาท หรือ 23.12% สูงสุดที่ระดับ 57.75 บาท ต่ำสุดที่ระดับ 57 บาท ด้วยมูลค่าการซื้อขาย 35.10 ล้านบาท

ทั้งนี้ ราคาหุ้น OISHI ปรับตัวเพิ่มขึ้นแรงวันนี้ หลัง บริษัท ไทยเบฟเวอเรจ จำกัด (มหาชน) เตรียมตั้งโต๊ะทำคำเสนอซื้อ หรือ เทนเดอร์ออฟเฟอร์ หุ้นที่เหลือทั้งหมดจำนวน 76,279,602 หุ้น หรือราว 20.34% ในราคาหุ้นละ 59 บาท จากราคากระดานล่าสุดอยู่ที่ 46.50 บาท ซึ่งถือว่ามีส่วนต่างมากถึง 12.50 บาท หรือเกือบ 27%
โดยปัจจุบัน “ไทยเบฟ” ถือหุ้น OISHI จำนวน 298,720,398 หุ้น หรือ 79. 66% และหากสำเร็จจะมีการเพิกถอนหุ้น OISHI ออกจากตลาดหลักทรัพย์แห่งประเทศไทยต่อไป
สำหรับปัจจัยที่ ไทยเบฟเวอเรจ ตัดสินใจเสนอซื้อหุ้นทั้งหมดนั้น เนื่องจากหุ้น OISHI มีปริมาณการซื้อขายต่ำ จึงมองว่าการทำคำเสนอซื้อหุ้น OISHI จะเป็นการเพิ่มทางเลือกและโอกาสให้ผู้ถือหุ้นรายย่อยสามารถขายหุ้นของบริษัทได้
อีกทั้ง ไทยเบฟเวอเรจ อยู่ระหว่างศึกษาการปรับโครงสร้างธุรกิจกลุ่มอาหารและกลุ่มธุรกิจเครื่องดื่มที่ไม่มีแอลกอฮอล์ภายในกลุ่ม เพื่อเพิ่มประสิทธิภาพการบริหารจัดการและศักยภาพทางธุรกิจ โดยจะดำเนินการจัดกลุ่มธุรกิจอาหาร และกลุ่มธุรกิจเครื่องดื่มไม่มีแอลกอฮอล์ให้มีความชัดเจนมากยิ่งขึ้น